次韵宋職方新脩廳事
作者：劉攽
朝代：宋

paragraphs: 事從梁棟拯隳頹，民有餘工庫有財。
不待公輸洎玉繭，肯論新甫與徂徠。
經營結構無遺巧，壯麗宏深要必該。
廣砌水平鋪淡碧，應門風過絕纖埃。
雲山噴墨文屏合，金獸銜環洞戶開。
勢似名翬飛夭矯，喜知巢燕到裴徊。
陳平社宰非無意，薛惠郵亭信不才。
會道曹風如魯衛，輔州元作帝京陪。